title: 2015 m. spalio 22 d. Tarybos sprendimas (BUSP) 2015/1908, kuriuo remiamas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (iTrace II)

text:
23.10.2015

               LT

               Europos Sąjungos oficialusis leidinys

               L 278/15

         TARYBOS SPRENDIMAS (BUSP) 2015/1908
   2015 m. spalio 22 d.
   kuriuo remiamas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (iTrace II)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. gruodžio 13 d. Europos Vadovų Taryba priėmė Europos saugumo strategiją, kurioje nustatyti penki pagrindiniai uždaviniai, kuriuos turi spręsti Sąjunga: terorizmas, masinio naikinimo ginklų platinimas, regioniniai konfliktai, valstybių nefunkcionavimas ir organizuotas nusikalstamumas. Sprendžiant keturis iš šių penkių uždavinių didžiulę reikšmę turi įprastinių ginklų, įskaitant šaulių ir lengvuosius ginklus (toliau – ŠLG), neteisėtos gamybos, perdavimo bei platinimo ir jų perteklinio kaupimo bei nekontroliuojamo plitimo padariniai. Neteisėti ginklai didina nesaugumą Užsachario Afrikoje, Artimuosiuose Rytuose ir daugelyje kitų pasaulio regionų, dėl jų aštrėja konfliktai, kenkiama taikos kūrimui pasibaigus konfliktui ir taip keliama rimta grėsmė taikai ir saugumui;

               (2)

               2005 m. gruodžio 15–16 d. Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją (toliau – ES ŠLG strategija), kurioje nustatytos ES veiksmų ŠLG srityje gairės. ES ŠLG strategijoje pabrėžiama, kad ŠLG prisideda prie terorizmo ir organizuoto nusikalstamumo stiprėjimo bei yra svarbus veiksnys įsižiebiant ir plintant konfliktams bei žlungant valstybės struktūroms;

               (3)

               ES ŠLG strategijoje taip pat tvirtinama, kad Sąjunga turėtų stiprinti ir remti sankcijų stebėsenos mechanizmą bei remti eksporto kontrolės stiprinimą, taip pat Tarybos bendrosios pozicijos 2008/944/BUSP (1) propagavimą, inter alia, skatindama taikyti skaidrumo didinimo priemones;

               (4)

               2001 m. liepos 20 d. priėmus Jungtinių Tautų veiksmų programą dėl neteisėtos prekybos šaulių ir lengvaisiais ginklais prevencijos, kovos su ja ir jos panaikinimo visais aspektais (toliau – JT veiksmų programa), visos JT valstybės narės įsipareigojo užkirsti kelią neteisėtai prekybai ŠLG, įskaitant jų nukreipimą leidimo neturintiems gavėjams, ir visų pirma vertinant eksporto leidimo paraiškas atsižvelgti į ŠLG nukreipimo į neteisėtą prekybą riziką;

               (5)

               2005 m. gruodžio 8 d. JT Generalinė Asamblėja priėmė Tarptautinį dokumentą, įgalinantį valstybes laiku ir patikimai identifikuoti ir susekti neteisėtus ŠLG;

               (6)

               2012 m. antrojoje JT veiksmų programos peržiūros konferencijoje visos JT valstybės narės dar kartą patvirtino savo įsipareigojimą užkirsti kelią neteisėtai prekybai ŠLG, įskaitant jų nukreipimą leidimo neturintiems gavėjams, ir JT veiksmų programoje išdėstytus įsipareigojimus, susijusius su eksporto leidimo paraiškų vertinimu;

               (7)

               2013 m. balandžio 2 d. JT Generalinė Asamblėja priėmė Sutarties dėl prekybos ginklais (toliau – SPG) tekstą. SPG tikslas – nustatyti aukščiausius įmanomus bendrus tarptautinius standartus tarptautinei prekybai įprastine ginkluote reguliuoti arba tokiam reguliavimui gerinti siekiant užkirsti kelią neteisėtai prekybai įprastine ginkluote, išnaikinti ją ir užkirsti kelią įprastinės ginkluotės neteisėtam nukreipimui. Sąjunga turėtų remti visas JT valstybes nares, kad būtų vykdoma veiksminga ginklų perdavimo kontrolė, siekiant užtikrinti, kad SPG būtų kuo veiksmingesnė, visų pirma kiek tai susiję su jos 11 straipsnio įgyvendinimu;

               (8)

               Tarybos sprendimu 2013/698/BUSP (2) Sąjunga anksčiau teikė paramą bendrovei Conflict Armament Research Ltd. (CAR);

               (9)

               Sąjunga nori finansuoti visuotinio ataskaitų dėl neteisėtų ŠLG bei kitų neteisėtų įprastinių ginklų ir šaudmenų teikimo mechanizmo antrąjį etapą, kad būtų sumažinta neteisėtos prekybos jais rizika ir prisidėta prie pirmiau nurodytų tikslų įgyvendinimo,

         PRIĖMĖ ŠĮ SPRENDIMĄ:
   1 straipsnis
   Siekiant įgyvendinti ES šaulių ir lengvųjų ginklų strategiją ir skatinti taiką bei saugumą, pagal projektą vykdoma veikla, kurią remia Sąjunga, siekiama šių konkrečių tikslų:

               —

               toliau prižiūrėti ir dar labiau stiprinti prieinamą ir vartotojams patogią visuotinę informacijos apie neteisėtai nukreiptus arba neteisėtai perkamus ar parduodamus ŠLG bei įprastinius ginklus ir šaudmenis valdymo sistemą (iTrace), kad politiką formuojantys asmenys, įprastinės ginkluotės kontrolės ekspertai ir įprastinės ginkluotės eksporto kontrolės pareigūnai gautų atitinkamą informaciją siekiant kurti veiksmingas, įrodymais grindžiamas strategijas bei projektus, nukreiptus prieš neteisėtą ŠLG bei kitų įprastinių ginklų ir šaudmenų plitimą,

               —

               vykdyti ŠLG bei kitų įprastinių ginklų ir šaudmenų, kurie platinami nuo konfliktų nukentėjusiose teritorijose, tyrimus vietoje ir visus duomenis apie surinktus įrodymus įkelti į informacijos valdymo sistemą, prireikus nacionalinėms valdžios institucijoms siųsti oficialų prašymą atsekti ir patikrinus, be kita ko, oficialiu prašymu atsekus, viešai skelbti informaciją per iTrace sistemą,

               —

               visuotinėje informacijos valdymo sistemoje centralizuotai pateikti esamus politikos formavimui svarbius dokumentus apie ŠLG bei kitų įprastinių ginklų ir šaudmenų perdavimus, įskaitant nacionalines ginkluotės eksporto ataskaitas, šalių ataskaitas, skirtas JT įprastinių ginklų registrui ir JT neteisėtos prekybos ŠLG veiksmų programai, nacionalinių, regioninių ir tarptautinių dokumentų tekstus, bei patikrintas ataskaitas dėl neteisėtų ŠLG bei kitų įprastinių ginklų ir šaudmenų perdavimų, parengtas JT sankcijų stebėsenos grupių, pilietinės visuomenės organizacijų ir tarptautinės naujienų žiniasklaidos,

               —

               didinti informuotumą išplatinant projekto rezultatus, tarptautiniu ir nacionaliniu mastu politiką formuojantiems asmenims, įprastinės ginkluotės kontrolės ekspertams ir ginkluotės eksporto licencijas išduodančioms institucijoms pristatyti sistemos iTrace paskirtį ir galimas funkcijas, didinti tarptautinius pajėgumus vykdyti ŠLG bei kitų įprastinių ginklų ir šaudmenų neteisėto plitimo stebėseną, padėti politiką formuojantiems asmenims nustatyti prioritetines tarptautinės paramos ir bendradarbiavimo sritis, taip pat mažinti ŠLG bei kitų įprastinių ginklų ir šaudmenų neteisėto nukreipimo riziką. Informavimo iniciatyvos taip pat bus skirtos dalijimuisi informacija koordinuoti ir tvarioms partnerystėms su asmenimis bei organizacijomis, galinčiais parengti informaciją, kurią galima įkelti į sistemą iTrace, kurti,

               —

               teikti ataskaitas dėl svarbiausių politikos klausimų, parengtas remiantis veiksmų vietoje vykdytų tyrimų metu surinktais ir iTrace sistemoje pateiktais duomenimis, dėl konkrečių sričių, į kurias turėtų būti atkreiptas tarptautinis dėmesys, įskaitant pagrindinius neteisėtos prekybos ŠLG bei kitais įprastiniais ginklais ir šaudmenimis dėsningumus, taip pat ginklų bei šaudmenų, kuriais neteisėtai prekiaujama, regioninį pasiskirstymą.

         Sąjunga finansuoja šį projektą, kurio išsamus aprašymas išdėstytas šio sprendimo priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnyje nurodyto projekto techninį įgyvendinimą vykdo bendrovė Conflict Armament Research Ltd. (CAR).
   3.   CAR atlieka savo užduotis vyriausiojo įgaliotinio atsakomybe. Šiuo tikslu vyriausiasis įgaliotinis ir CAR sudaro būtinus susitarimus.
   3 straipsnis
   1.   1 straipsnyje nurodytam projektui įgyvendinti skiriama orientacinė finansavimo suma yra 2 530 684 EUR. Bendra biudžeto sąmata visam projektui yra 3 020 000 EUR; ši suma bus suteikta pasitelkiant bendrą CAR ir Vokietijos federalinės užsienio reikalų ministerijos finansavimą.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodyta orientacinė finansavimo suma būtų tinkamai tvarkoma. Šiuo tikslu ji sudaro reikiamą susitarimą su CAR. Susitarime nustatoma, kad CAR turi užtikrinti Sąjungos įnašo matomumą, proporcingą jo dydžiui.
   4.   Komisija stengiasi kuo greičiau sudaryti 3 dalyje nurodytą susitarimą įsigaliojus šiam sprendimui. Ji informuoja Tarybą apie bet kokius sunkumus, kurie kyla to proceso metu, ir praneša susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą kas ketvirtį rengiamomis CAR aprašomosiomis ataskaitomis. Tos ataskaitos yra Tarybos atliekamo įvertinimo pagrindas. Siekiant padėti Tarybai vykdyti šio sprendimo taikymo rezultatų vertinimą, projekto vertinimą atlieka išorės subjektas.
   2.   Komisija teikia ataskaitas, susijusias su 1 straipsnyje nurodyto projekto finansiniais aspektais.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti praėjus 24 mėnesiams nuo 3 straipsnio 3 dalyje nurodyto susitarimo sudarymo dienos. Tačiau jis netenka galios praėjus šešiems mėnesiams nuo jo įsigaliojimo dienos, jei per tą laikotarpį susitarimas nesudaromas.

      Priimta Liuksemburge 2015 m. spalio 22 d.

            Tarybos vardu

            Pirmininkas

         F. ETGEN

      (1)  2008 m. gruodžio 8 d. Tarybos bendroji pozicija 2008/944/BUSP, nustatanti bendrąsias taisykles, reglamentuojančias karinių technologijų ir įrangos eksporto kontrolę (OL L 335, 2008 12 13, p. 99).

      (2)  2013 m. lapkričio 25 d. Tarybos sprendimas 2013/698/BUSP, kuriuo remiamas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (OL L 320, 2013 11 30, p. 34).

      PRIEDAS

         Visuotinis ataskaitų dėl šaulių ir lengvųjų ginklų bei kitų įprastinių ginklų ir šaudmenų teikimo mechanizmas iTrace

      1.   Bendra informacija ir pagal bendrą užsienio ir saugumo politiką (BUSP) teikiamos paramos loginis pagrindimas

      1.1   Šis sprendimas grindžiamas keliais iš eilės priimtais Tarybos sprendimais dėl kovos su ŠLG bei kitų įprastinių ginklų neteisėto nukreipimo bei prekybos jais destabilizuojančiu poveikiu, visų pirma Tarybos sprendimu 2013/698/BUSP (1), kuriuo buvo sukurtas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas iTrace.
      Neteisėtas ŠLG bei kitų įprastinių ginklų ir šaudmenų platinimas – vienas iš pagrindinių valstybės stabilumui kenkiančių ir konfliktus aštrinančių veiksnių, keliantis rimtą grėsmę taikai ir saugumui. Kaip nurodoma ES ŠLG strategijoje, neteisėti ginklai ir šaudmenys prisideda prie terorizmo ir organizuoto nusikalstamumo stiprėjimo ir jie yra svarbus veiksnys įsižiebiant ir plintant konfliktams bei žlungant valstybės struktūroms.
      Vykdant veiklą pagal Sprendimą 2013/698/BUSP labai padidėjo tarptautinės bendruomenės stebėsenos ir diagnozavimo pajėgumai kovos su neteisėtu ŠLG bei kitų įprastinių ginklų platinimu srityje. Vykdant Sprendimą 2013/698/BUSP, iTrace užfiksuota daugiau negu 200 000 įprastinių ginklų, šaudmenų ir susijusių reikmenų, įskaitant savadarbius sprogstamuosius užtaisus. Tai gerokai viršija visas ankstesnes kartu sudėtas pastangas apskaityti neteisėtus ginklus. iTrace tyrimai vietoje buvo vykdomi Centrinės Afrikos Respublikoje, Čade, Kongo Demokratinėje Respublikoje, Dramblio Kaulo Krante, Egipte, Irake, Jordanijoje, Libane, Malyje, Mauritanijoje, Mianmare, Nepale, Somalyje, Somalilande, Pietų Sudane, Sirijoje, Jungtiniuose Arabų Emyratuose ir Ugandoje. iTrace taip pat teikė svarbią techninę paramą JT Saugumo Tarybos sankcijų grupėms ir JT misijoms (MINUSCA, MINUSMA, MONUSCO, UNMISS, UNOCI ir UNSOM), taip pat kelioms vyriausybėms, kurios paprašė iTrace paramos tyrimams.
      Didėjant tyrimų aprėpčiai ir mastui, iTrace palaipsniui tapo itin svarbia priemone: a) generuojant politikos veiksmams svarbią informaciją apie neteisėtus ginklų perdavimus į konfliktų regionus, visų pirma į konkrečius regionus, keliančius ES valstybių narių susirūpinimą; b) sudarant galimybę tikruoju laiku suprasti visuotinę neteisėtą prekybą ginklais; c) nustatant neteisėto nukreipimo profilius, kad būtų padidinti ES eksporto kontrolės institucijų gebėjimai įvertinti neteisėto nukreipimo riziką prieš eksportą; ir d) sudarant palankesnes JT, tarptautinėms, regioninėms ir nacionalinėms įstaigoms, kurių tarpusavio ryšiai kitais atžvilgiais yra silpni, dalytis informacija.
      1.2.   Todėl šiuo sprendimu siekiama tęsti pagal Sprendimą 2013/698/BUSP vykdomo bandomojo projekto darbą, politiką formuojantiems asmenims, ginkluotės kontrolės ekspertams ir ginkluotės eksporto kontrolės pareigūnams teikiant sistemingai renkamą aktualią informaciją, kurią gavę jie galėtų kurti veiksmingas, įrodymais grindžiamas kovos su platinimu strategijas, nukreiptas prieš neteisėtą įprastinių ginklų ir jų šaudmenų plitimą, siekiant padidinti tarptautinį ir regioninį saugumą. Taip jiems bus toliau padedama sėkmingą reagavimo strategiją derinti su adekvačiais prevenciniais veiksmais siekiant kovoti su neteisėta pasiūla bei paklausa ir užtikrinti veiksmingą įprastinės ginkluotės kontrolę trečiosiose šalyse.
      1.3.   Šiuo sprendimu numatoma toliau techniškai prižiūrėti ir dar labiau stiprinti viešai prieinamą neteisėtų ŠLG bei kitų įprastinių ginklų ir šaudmenų sekimo internetinę sistemą iTrace, kurią pasitelkus fiksuojamos konkrečios ginklų rūšys, tiekėjai, perdavimo kryptys ir neteisėti gavėjai. iTrace sistema, kurioje daugiausia dėmesio skiriama nuo konfliktų nukentėjusiems regionams, naudojama kaip visuotinis ataskaitų teikimo mechanizmas, kuriuo nacionalinėms vyriausybėms suteikiama galimybė stebėti neteisėtą prekybą ŠLG bei kitais įprastiniais ginklais bei šaudmenimis ir nustatyti jų neteisėto nukreipimo atvejus.
      2.   Bendrieji tikslai

      Toliau aprašytais veiksmais bus toliau remiamos tarptautinės bendruomenės pastangos kovoti su destabilizuojančiu ŠLG bei kitų įprastinių ginklų ir šaudmenų neteisėto nukreipimo ir prekybos jais poveikiu. Įgyvendinant tuos veiksmus politiką formuojantiems asmenims, ginkluotės kontrolės ekspertams ir ginkluotės eksporto kontrolės pareigūnams bus toliau teikiama atitinkama informacija, kurią gavę jie galės kurti veiksmingas, įrodymais grindžiamas kovos su platinimu strategijas, nukreiptas prieš neteisėtą ŠLG bei kitų įprastinių ginklų ir šaudmenų plitimą, siekiant padidinti tarptautinį ir regioninį saugumą. Konkrečiai, įgyvendinant veiksmus bus:

                  a)

                  teikiama konkreti informacija apie neteisėtą prekybą ŠLG bei kitais įprastiniais ginklais, reikalinga siekiant veiksmingiau stebėti JT veiksmų programos dėl neteisėtos prekybos šaulių ir lengvaisiais ginklais įgyvendinimą;

                  b)

                  teikiama konkreti informacija, skirta Tarptautinio sekimo dokumento įgyvendinimui remti;

                  c)

                  teikiama konkreti informacija, skirta pagrindiniams tiekimo maršrutams ir subjektams, dalyvaujantiems įprastinių ginklų ir šaudmenų tiekime nuo konfliktų nukentėjusiems regionams arba tarptautinėms teroristų organizacijoms, sekti ir įrodymams apie grupes ir asmenis, dalyvaujančius neteisėtoje prekyboje, teikti, taip remiant nacionalinius teisminius procesus;

                  d)

                  užtikrintas tvirtesnis atitinkamų JT organų, misijų ir kitų tarptautinių organizacijų bendradarbiavimas atsekant ŠLG bei kitus įprastinius ginklus ir tiesiogiai teikiant informaciją, kuria būtų remiami esami stebėsenos mechanizmai, įskaitant Interpolo duomenų apie neteisėtus ginklus ir jų atsekimo valdymo sistemą (iARMS), kuri papildo iTrace ir su kuria bus užtikrintas tęstinis veiklos koordinavimas;

                  e)

                  teikiama atitinkama informacija, skirta nustatyti prioritetinėms tarptautinio bendradarbiavimo ir pagalbos sritims siekiant veiksmingai kovoti su ŠLG bei kitų įprastinių ginklų bei šaudmenų neteisėtu nukreipimu ir neteisėta prekyba jais, pavyzdžiui, projektų, susijusių su atsargų saugumu ir (arba) sienų valdymu, finansavimas;

                  f)

                  sukurtas mechanizmas, skirtas padėti stebėti SPG įgyvendinimą, visų pirma siekiant nustatyti perduotų įprastinių ginklų neteisėto nukreipimo atvejus ir padėti vyriausybėms įvertinti neteisėto nukreipimo riziką prieš eksportuojant įprastinius ginklus, visų pirma nustatyti neteisėto nukreipimo riziką perkančiojoje šalyje arba reeksporto nepageidaujamomis sąlygomis riziką.

            3.   Ilgalaikis projekto tvarumas ir rezultatai

      Įgyvendinant šiuos veiksmus bus sustiprinta patvari ŠLG bei kitų įprastinių ginklų ir šaudmenų neteisėto plitimo nuolatinės stebėsenos sistema. Tikimasi gerokai padidinti esamos su ginklais susijusios informacijos kiekį ir reikšmingai remti tikslingą veiksmingos įprastinės ginkluotės kontrolės ir ginkluotės eksporto kontrolės politikos plėtojimą. Konkrečiai, įgyvendinant projektą:

                  a)

                  bus toliau plėtojama informacijos valdymo sistemą, kuria bus užtikrintas ilgalaikis duomenų apie neteisėtus įprastinius ginklus rinkimas ir analizė;

                  b)

                  asmenims, kurie formuoja su įprastinės ginkluotės kontrole susijusią politiką, ir tos srities ekspertams bus suteikta priemonė, kad jie galėtų nustatyti veiksmingesnes strategijas ir prioritetines pagalbos bei bendradarbiavimo sritis (pvz., nustatant subregioninius ar regioninius bendradarbiavimo, veiksmų koordinavimo ir dalijimosi informacija mechanizmus, kuriuos reikia sukurti ar sustiprinti; nustatant nesaugias nacionalines ginklų atsargas, netinkamą inventoriaus tvarkymą, neteisėto perdavimo maršrutus, silpną sienų kontrolę ir nepakankamus teisėsaugos pajėgumus);

                  c)

                  bus užtikrintas lankstumas, kad būtų galima rengti politikai formuoti svarbią informaciją nepriklausomai nuo greitai kintančių poreikių politikos srityje;

                  d)

                  bus iš esmės padidintas tarptautinių ginklų stebėsenos organizacijų ir asmenų veiklos efektyvumas sudarant sąlygas naudotis dalijimosi informacija nuolat didėjančios aprėpties mechanizmu.

            4.   Veiksmų aprašymas

      4.1.   1 projektas. Visuotinės ginklų sekimo informacijos valdymo sistemos iTrace ir internetinio kartografinio atvaizdavimo portalo stiprinimas

      4.1.1.   Projekto tikslas

      Įgyvendinus projektą bus patobulinta iTrace programinė įranga, kurią CAR iš pradžių sukūrė pagal Sprendimo 2013/698/BUSP sąlygas įgyvendinamam projektui, ir padidintas sistemos patogumas naudotojams. Be kita ko, bus atlikti šie patobulinimai: geresnės duomenų analizės galimybės; sukurtas „naudotojo funkcijų rinkinys“, kuriame konkrečioms naudotojų grupėms bus pateikti aiškūs nurodymai, kaip kuo geriau pasinaudoti sistema; didelės spartos duomenų įtrauktis (įskaitant palydovinį srautinį duomenų siuntimą); nedelsiamas politikos dokumentų atnaujinimas; mobilioji iTrace prietaika, kuris veiks „iOS®“ ir „Android®“ įtaisuose; duomenų bazės patikslinimai, siekiant atsižvelgti į didėjantį ginklų ir jų dalių spektrą.
      4.1.2.   Pagal projektą vykdoma veikla

      Įgyvendinant šį projektą bus vykdoma tokia veikla:

                  a)

                  Sistema bus sustiprinta, kad būtų galima vykdyti sudėtingą daugiametę neteisėtos prekybos ginklais tendencijų analizę. Bus atlikti patikslinimai duomenų paieškos ir vizualizacijos galimybių srityse; tai naudotojams suteiks galimybę tirti sudėtingus didelių duomenų rinkinių ryšius.

                  b)

                  Bus sukurtas naudotojų funkcijų rinkinys, kuriame bus pateikta aiškinamoji iTrace prisijungimo puslapio ir paties portalo sąsaja. Šis rinkinys bus išdėstytas pagal temas, ir jame bus konkrečioms vartotojų grupėms (pvz., ginklų kontrolės politiką formuojantiems asmenims ar eksporto licencijas išduodantiems pareigūnams) skirtos vaizdo instrukcijos, bus pristatytos specialios sistemos funkcijos (pvz., neteisėto nukreipimo statistikos generavimas arba šalių profilių rengimas) ir pateiktos pažangiosios paieškos ir duomenų naudojimo gairės. Šiame rinkinyje taip pat bus pateikta sąveiki pagalbos funkcija, suskirstyta pagal dažnai užduodamus klausimus.

                  c)

                  Sistema bus iš dalies pakeista, kad būtų galima nedelsiant atnaujinti su konkrečia šalimi susijusią informaciją (įskaitant nacionalines ataskaitas, teisės aktus ir ginklų kontrolės priemones). Sistema atsisiųs informaciją tikruoju laiku iš įvairių esamų duomenų bazių, taip sudarant sąlygas greitai paieškai ir politinių dokumentų atsiuntimui į mobiliąją prietaiką (žr. toliau 4.1.2 dalies e punktą).

                  d)

                  Sistema bus perkonfigūruota, kad į ją palydoviniu ryšiu būtų galima įkelti „MS Excel®“ ir kitų elektroninėmis lentelėmis grindžiamų prietaikų duomenis. Numatoma, kad tai atlikus duomenų įvedimo greitis padidės penkis kartus. Toks patobulinimas tapo būtinas dėl didelės surenkamų duomenų apimties (visų pirma Irake ir Sirijoje).

                  e)

                  Atsižvelgiant į naudotojų poreikius, pagal projektą bus parengta supaprastinta iTrace versija, pritaikyta veikti „iOS®“ ir „Android®“ įtaisuose. Šios prietaikos paskirtis bus politikos formuotojams bet kurioje platformoje ir bet kuriame forume užtikrinti prieigą prie iTrace geoerdvinio atvaizdavimo, neteisėto nukreipimo stebėsenos ir šalių dokumentų funkcijų.

                  f)

                  Sistema bus modifikuota suderinant su naujomis duomenų bazėmis, kad būtų atspindėtas didesnis ginklų, šaudmenų, sudedamųjų dalių ir karinių transporto priemonių, identifikuotų CAR išplėstinių veiksmų metu 2013–2015 m., spektras.

            4.1.3.   Projekto rezultatai

      Įgyvendinus projektą:

                  a)

                  visiems interneto naudotojams bus suteikta galimybė naršyti informaciją apie tam tikrą pasaulio vietovę, šalį, regioną ar žemyną;

                  b)

                  bus nustatomi toje vietovėje, šalyje, regione ar žemyne neteisėtai nukreipti arba neteisėtai perkami ar parduodami ŠLG ir kiti įprastiniai ginklai bei šaudmenys ir pateikiami vaizdiniai įrodymai;

                  c)

                  internetiniame pasaulio žemėlapyje bus žymimos ŠLG ir kitų įprastinių ginklų bei šaudmenų, kuriais neteisėtai prekiaujama, bet kurio vieneto (iš tūkstančių) perdavimo datos, neteisėto tiekimo maršrutai ir neteisėta prekyba užsiimantys asmenys;

                  d)

                  bus automatiškai atrenkami panašūs atvejai (tos pačios rūšies, gamybos šalies ar gamybos serijos ŠLG ir kiti įprastiniai ginklai ar šaudmenys) ir jie bei jų vietos bus pažymimi internetiniame pasaulio žemėlapyje;

                  e)

                  bus nustatomi ir kartografiškai atvaizduojami neteisėtai nukreiptų arba neteisėtai perkamų ar parduodamų ŠLG ir kitų įprastinių ginklų bei šaudmenų rūšių ar tarptautinių neteisėtos prekybos organizacijų ryšiai;

                  f)

                  bus parengiamos išsamios ataskaitos (pavyzdžiui, dėl neteisėto nukreipimo masto atitinkamoje šalyje arba nukreiptų ginklų kilmės), kurias bus galima atsisiųsti PDF formatu;

                  g)

                  rūšiuojant pagal šalį ir bendrai bus pateikiami esami politikos formavimui aktualūs dokumentai apie ŠLG ir kitų įprastinių ginklų bei šaudmenų perdavimus, įskaitant nacionalines ginkluotės eksporto ataskaitas, šalių ataskaitas, skirtas JT įprastinių ginklų registrui ir JT neteisėtos ŠLG prevencijos, kovos su ja ir jos panaikinimo veiksmų programai, atitinkamų nacionalinių, regioninių ir tarptautinių dokumentų tekstus, taip pat patikrintas ataskaitas dėl ŠLG ir kitų įprastinių ginklų bei šaudmenų neteisėtų perdavimų, sudarytas JT sankcijų stebėsenos grupių, pilietinės visuomenės organizacijų ir tarptautinės naujienų žiniasklaidos;

                  h)

                  bus siunčiamas su Interpolo sistema iARMS suderinamų duomenų srautas – tai suteiks galimybę Interpolui palyginti iARMS užregistruotus nusikaltimų ginklus su iTrace sugeneruota informacija apie neteisėtus ginklus;

                  i)

                  bus rengiama statistinė informacija apie neteisėtą nukreipimą siekiant padėti įprastinių ginklų kontrolės ekspertams nustatyti prioritetines tobulinimo, pagalbos ir bendradarbiavimo sritis ir padėti nacionalinėms ginkluotės eksporto licencijas išduodančioms institucijoms atpažinti konkrečią neteisėto nukreipimo riziką.

            4.1.4.   Projekto įgyvendinimo rodikliai

      Įgyvendinant projektą bus toliau palaikoma ir stiprinama nemokama viešai prieinama internetinė kartografinio atvaizdavimo sistema, nenustatant jokių apribojimų galutiniams naudos gavėjams.
      4.1.5.   Projekto naudos gavėjai

      Sistema iTrace toliau teiks vis labiau visapusišką informaciją, konkrečiai skirtą šiems subjektams (bet ne vien jiems): nacionalinę ginklų kontrolės politiką formuojantiems asmenims; ginkluotės eksporto licencijas išduodančioms agentūroms; regioninėms ir tarptautinėms organizacijoms (įskaitant JT sankcijų stebėsenos grupes, JT taikos palaikymo misijas, UNODC, UNODA ir Interpolą); nevyriausybinėms tyrimų organizacijoms (įskaitant Bonos tarptautinį konversijos centrą (BICC), Taikos tyrimų ir informacijos grupę (GRIP), Stokholmo tarptautinį taikos tyrimų institutą (SIPRI) ir Šaulių ginklų apžvalgos mechanizmą); gynimo organizacijoms (įskaitant „Amnesty International“ ir „Human Rights Watch“) ir tarptautinei naujienų žiniasklaidai.
      4.2.   2 projektas. Tyrimai vietoje, reikalingi, kad į iTrace būtų galima realiu laiku toliau įkelti dokumentinius įrodymus apie ŠLG bei kitų įprastinių ginklų ir šaudmenų neteisėtą nukreipimą bei prekybą jais ir kitą atitinkamą informaciją.

      4.2.1.   Projekto tikslas

      Įgyvendinant projektą bus vykdomi ŠLG ir kitų įprastinių ginklų bei šaudmenų, platinamų nuo konfliktų nukentėjusiose teritorijose, tyrimai vietoje. Projekto geografinė apimtis bus nuolat plečiama, prioritetą teikiant daugeliui ypatingą susirūpinimą ES valstybėms narėms keliančioms šalims, įskaitant, inter alia, Centrinės Afrikos Respubliką, Iraką, Libiją, Malį, Pietų Sudaną, Somalį ir Siriją. Projektą bus lengviau įgyvendinti sudarius oficialius susitarimus dėl dalijimosi informacija su įvairiomis organizacijomis, įskaitant JT misijas, taip pat nacionalinėms vyriausybėms selektyviai siunčiant oficialius prašymus dėl atsekimo.
      Be to, įgyvendinant projektą bus toliau analizuojama ir tikrinama (be kita ko, vykdant tyrimus vietoje) esama informacija apie atitinkamus perdavimus, surinkta iš kitų organizacijų (ne CAR), siekiant ją įkelti į iTrace sistemą.
      4.2.2.   Pagal projektą vykdoma veikla

      Įgyvendinant šį projektą bus vykdoma tokia veikla:

                  a)

                  kvalifikuotų ginkluotės ekspertų dislokavimas atlikti neteisėtų ŠLG ir kitų įprastinių ginklų, šaudmenų bei susijusių reikmenų, atgautų nuo konfliktų nukentėjusiose valstybėse, analizę vietoje;

                  b)

                  su neteisėtais ŠLG ir kitais neteisėtais įprastiniais ginklais, šaudmenimis ir jų naudotojais susijusių dokumentinių įrodymų, įskaitant, inter alia, ginklų nuotraukas, jų sudedamąsias dalis ir vidaus bei išorės ženklinimą, pakuotes, susijusius transportavimo dokumentus ir tyrimų vietoje rezultatus (naudotojai, tiekėjai ir perdavimo maršrutai), analizė, peržiūra ir tikrinimas;

                  c)

                  naujausių papildomų įrodymų apie atitinkamus ŠLG ir kitų įprastinių ginklų bei šaudmenų perdavimus, kuriuos surinko kitos organizacijos (ne CAR), įskaitant JT sankcijų stebėsenos grupių, pilietinės visuomenės organizacijų ir tarptautinės naujienų žiniasklaidos ataskaitas, peržiūra ir tikrinimas;

                  d)

                  visų surinktų ir peržiūrėtų įrodymų įkėlimas į informacijos valdymo sistemą iTrace ir internetinį kartografinio atvaizdavimo portalą;

                  e)

                  vietos partnerių nustatymas ir parama jiems, kad siūlomų veiksmų laikotarpiu ir vėliau būtų užtikrintas nepertraukiamas iTrace reikalingų duomenų rinkimas;

                  f)

                  tolesnis ryšių palaikymas su ES vyriausybėmis, siekiant iš anksto nustatyti nacionalinius ryšių palaikymo centrus ir koordinavimo mechanizmą, siekiant patikslinti CAR vykdomų tyrimų aprėptį ir sumažinti galimus interesų konfliktus prieš jai atliekant tyrimus.

            Šis projektas bus įgyvendinamas palaipsniui visą dvejų metų projekto iTrace vykdymo laikotarpį.
      4.2.3.   Projekto rezultatai

      Įgyvendinant projektą:

                  a)

                  bus in situ dokumentuojami daiktiniai įrodymai apie neteisėtai nukreiptus arba neteisėtai perkamus ar parduodamus įprastinius ginklus ir šaudmenis nuo konfliktų nukentėjusiuose regionuose;

                  b)

                  bus tikrinami ir nagrinėjami neteisėtos prekybos atvejai remiantis CAR, organizacijų, sudariusių nuolatinius susitarimus su CAR dėl dalijimosi informacija, ir atitinkamais atvejais kitų organizacijų surinktais įrodymais apie visuose regionuose neteisėtai nukreiptus arba neteisėtai perkamus ar parduodamus įprastinius ginklus ir šaudmenis;

                  c)

                  bus teikiami konkretūs vaizdiniai įrodymai apie neteisėtai nukreiptus arba neteisėtai perkamus ar parduodamus įprastinius ginklus ir šaudmenis, įskaitant jų nuotraukas, serijos numerius, gamyklos ženklinimą, dėžes, pakuočių sąrašus, transportavimo dokumentus ir galutinio naudotojo sertifikatus;

                  d)

                  bus rengiamos tekstinės ataskaitos apie neteisėtą veiklą, įskaitant neteisėtos prekybos maršrutus, ginklų neteisėto nukreipimo arba neteisėto perdavimo dalyvius ir papildomų veiksnių įvertinimą (įskaitant neveiksmingą atsargų valdymą bei saugumą ir sąmoningai valstybės lygiu organizuotus neteisėto tiekimo tinklus);

                  e)

                  pirmiau nurodyti įrodymai bus įkeliami į informacijos valdymo sistemą iTrace ir internetinį kartografinio atvaizdavimo portalą siekiant juos visiškai viešai išplatinti.

            4.2.4.   Projekto įgyvendinimo rodikliai

      Iki 30 dislokavimo veiksmų vietoje atvejų (įskaitant pratęstą dislokavimą, jei reikia) per dvejų metų laikotarpį, siekiant surinkti įrodymus, kuriuos būtų galima įkelti į informacijos valdymo sistemą iTrace ir internetinį kartografinio atvaizdavimo portalą.
      4.2.5.   Projekto naudos gavėjai

      Žr. ankstesnį 4.1.5 skirsnį, kuriame pateiktas išsamus naudos gavėjų sąrašas; visų šiame sprendime išdėstytų projektų atveju jis yra vienodas.
      4.3.   3 projektas. Suinteresuotųjų subjektų informavimas ir veiksmų koordinavimas tarptautiniu mastu

      4.3.1.   Projekto tikslas

      Įgyvendinant projektą, tarptautinę ir nacionalinę politiką formuojantiems asmenims, įprastinės ginkluotės kontrolės ekspertams ir ginkluotės eksporto licencijas išduodančioms institucijoms bus pademonstruota sistemos iTrace nauda. Informavimo iniciatyvos taip pat bus skirtos dalijimuisi informacija toliau koordinuoti ir tvarioms partnerystėms su asmenimis bei organizacijomis, galinčiais parengti informaciją, kurią galima įkelti į sistemą iTrace, kurti.
      4.3.2.   Pagal projektą vykdoma veikla

      Įgyvendinant šį projektą bus vykdoma tokia veikla:

                  a)

                  CAR darbuotojų rengiami pristatymai atitinkamose tarptautinėse konferencijose, kuriose nagrinėjami visi neteisėtos prekybos įprastiniais ginklais aspektai. Darbuotojų rengiami pristatymai bus skirti iTrace pademonstruoti, daugiausia dėmesio skiriant 1) jos teikiamai konkrečiai naudai padedant vykdyti JT veiksmų programos, SPG ir kitų atitinkamų tarptautinių dokumentų įgyvendinimo stebėseną, 2) jos naudingumui nustatant prioritetines tarptautinės pagalbos ir bendradarbiavimo sritis ir 3) jos kaip rizikos vertinimo profiliavimo mechanizmo naudingumui ginkluotės eksporto licencijas išduodančioms institucijoms;

                  b)

                  CAR darbuotojų rengiami pristatymai nacionalinėms vyriausybėms ir taikos palaikymo operacijoms. Darbuotojų rengiami pristatymai bus skirti iTrace pademonstruoti atitinkamiems misijų departamentams, oficialiems susitarimams dėl dalijimosi informacija, pagal kuriuos gali būti parengta informacija, kurią galima įkelti į sistemą iTrace, skatinti ir rengti, taip pat politiką formuojantiems asmenims padėti nustatyti prioritetines tarptautinės pagalbos ir bendradarbiavimo sritis.

            Projektas bus įgyvendinamas visą dvejų metų projekto iTrace vykdymo laikotarpį.
      4.3.3.   Projekto rezultatai

      Įgyvendinus projektą:

                  a)

                  bus parodyta sistemos iTrace nauda nacionalinę ir tarptautinę politiką formuojantiems asmenims, kurie siekia įgyvendinti įprastinės ginkluotės kontrolės ir ginkluotės eksporto kontrolės susitarimus (JT veiksmų programą, SPG ir kitus atitinkamus tarptautinius dokumentus) ir įvertinti jų įgyvendinimą;

                  b)

                  bus teikiama atitinkama informacija siekiant padėti politiką formuojantiems asmenims ir įprastinės ginkluotės kontrolės ekspertams nustatyti prioritetines tarptautinės pagalbos ir bendradarbiavimo sritis ir kurti veiksmingas kovos su ginklų platinimu strategijas;

                  c)

                  ginkluotės eksporto licencijas išduodančioms institucijoms bus pateikta išsami informacija apie iTrace ir jos teikiamą naudą rizikos vertinimo srityje ir sudaryta galimybė teikti atsiliepimus ir tobulinti sistemą;

                  d)

                  bus sudarytos palankesnės sąlygos nacionalinėms vyriausybėms ir JT taikos palaikymo operacijoms dalytis informacija, įskaitant duomenų tvarkymą ir analizę naudojant sistemą iTrace;

                  e)

                  bus toliau plėtojamas įprastinės ginkluotės kontrolės ekspertų, kurie dalyvauja atliekant in situ įprastinių ginklų ir šaudmenų neteisėto nukreipimo ir neteisėtos prekybos jais atvejų tyrimus, besiplečiančios grupės tinklas;

                  f)

                  visuomenė bus geriau informuojama apie įprastinių ginklų ir šaudmenų sekimą siekiant padėti stebėti JT veiksmų programos, SPG ir kitų tarptautinių ir regioninių ginkluotės kontrolės ir ginkluotės eksporto kontrolės dokumentų įgyvendinimą.

            4.3.4.   Projekto įgyvendinimo rodikliai

      CAR darbuotojai dalyvaus iki 12 informavimo konferencijų. Visose konferencijose, be kita ko, bus pristatoma iTrace sistema. Galutinėje ataskaitoje bus pateiktos konferencijų darbotvarkės ir trumpos santraukos.
      4.3.5.   Projekto naudos gavėjai

      Žr. ankstesnį 4.1.5 skirsnį, kuriame pateiktas išsamus naudos gavėjų sąrašas; visų šiame sprendime išdėstytų projektų atveju jis yra vienodas.
      4.4.   4 projektas. iTrace politikos ataskaitos

      4.4.1.   Projekto tikslas

      Įgyvendinant projektą bus teikiamos pagrindinių politikos klausimų ataskaitos, parengtos remiantis atliekant tyrimus vietoje surinktais duomenimis ir sistemoje iTrace pateikiamais duomenimis. Ataskaitomis bus siekiama atkreipti dėmesį į tam tikras tarptautiniu mastu susirūpinimą keliančias sritis, įskaitant pagrindinius neteisėtos prekybos įprastiniais ginklais ir šaudmenimis dėsningumus, ginklų ir šaudmenų, kuriais neteisėtai prekiaujama, regioninį pasiskirstymą ir prioritetines tarptautinio dėmesio reikalaujančias sritis.
      4.4.2.   Pagal projektą vykdoma veikla

      Atliekama išsami analizė, kurios pagrindu bus parengta, peržiūrėta, suredaguota ir paskelbta iki dešimties iTrace politikos ataskaitų.
      4.4.3.   Projekto rezultatai

      Įgyvendinus projektą:

                  a)

                  bus parengta iki dešimties ataskaitų, iš kurių kiekviena bus skirta atskiram tarptautinį susirūpinimą keliančiam klausimui;

                  b)

                  bus užtikrintas iTrace politikos ataskaitų išplatinimas visoms ES valstybėms narėms;

                  c)

                  bus sukurta tikslinio informavimo strategija, kad būtų užtikrinta kuo didesnė aprėptis pasauliniu mastu;

                  d)

                  bus išlaikytas veiksmų matomumas politinėje plotmėje ir tarptautinėje naujienų žiniasklaidoje, inter alia, teikiant su aktualiomis sritimis susijusią informaciją apie neteisėtus ginklus, teikiant politikai aktualią analizę vykstantiems ginkluotės kontrolės procesams remti ir pritaikant ataskaitas, kad būtų sukeltas kuo didesnis tarptautinės naujienų žiniasklaidos susidomėjimas.

            4.4.4.   Projekto įgyvendinimo rodikliai

      Iki dešimties iTrace politikos ataskaitų, parengtų per siūlomų veiksmų įgyvendinimo laikotarpį ir išplatintų pasauliniu mastu.
      4.4.5.   Projekto naudos gavėjai

      Žr. ankstesnį 4.1.5 skirsnį, kuriame pateiktas išsamus naudos gavėjų sąrašas; visų šiame sprendime išdėstytų projektų atveju jis yra vienodas.
      5.   Vietos

      1 projekto įgyvendinimo vieta – Jungtinė Karalystė. Pagal projektą pripažįstama, kad veiksmų vietoje atliekamų tyrimų norimų rezultatų negalima gauti nuotoliniu būdu, ir įgyvendinant 2 projektą reikės įprastinės ginkluotės ekspertų plačios apimties dislokavimo veiksmų vietoje nuo konfliktų nukentėjusiuose regionuose. Kiekvienas tokio dislokavimo atvejis bus vertinamas atskirai, atsižvelgiant į saugumą, prieinamumą ir galimybę gauti informaciją. CAR jau užmezgė ryšius arba vykdo projektus daugelyje atitinkamų šalių. 3 projektas bus įgyvendinamas tarptautinėse konferencijose, veiksmus koordinuojant su nacionalinėmis vyriausybėmis ir atitinkamomis organizacijomis, visame pasaulyje, kad būtų užtikrintas kuo didesnis projekto matomumas. 4 projektas bus įgyvendinamas Jungtinėje Karalystėje.
      6.   Trukmė

      Bendra numatoma visų projektų trukmė – 24 mėnesiai.
      7.   Projektą įgyvendinantis subjektas ir ES matomumas

      Šio sprendimo techninis įgyvendinimas bus pavestas CAR. CAR savo užduotį atliks vyriausiojo įgaliotinio atsakomybe.
      CAR susiformavo iš didėjančio su ginkluote susijusius tyrimus atliekančių subjektų tinklo, kuris 2006 m. pirmas pradėjo vykdyti veiklą įprastinių ginklų ir šaudmenų identifikavimo ir sekimo srityje. CAR daugiausia dėmesio skiria ginklų identifikavimui ir sekimui veiksmų vietoje. Šis atskirų atvejų analize grindžiamas požiūris ir techniniai pajėgumai, kurių reikia jam įgyvendinti, yra būtini siekiant visapusiškai kartografiškai atvaizduoti neteisėtą įprastinės ginkluotės nukreipimą į šalis, kuriose vyksta konfliktas, arba tose šalyse; šiuo metu tarptautinės bendruomenės stebėsena šioje srityje yra nepakankama. Tuo tikslu CAR siunčia nedideles tyrėjų, kurie turi 10 metų arba ilgesnę su ginklais susijusią patirtį, grupes į nuo konfliktų nukentėjusias teritorijas, kad jie vietoje ištirtų neteisėtus ginklus ir patvirtintų tai dokumentais.
      2013 m. gegužės mėn. CAR dislokuoti darbuotojai dirbo operacijų darbuotojus į 18 nuo konfliktų nukentėjusių regionų, ji tiesiogiai rėmė septynias JT sankcijų stebėsenos grupes, turėjo oficialius susitarimus dėl dalijimosi informacija su dviem JT taikos palaikymo misijomis ir teikė techninę pagalbą dviem BSGP misijoms. Ji taip pat septynioms nacionalinėms vyriausybėms teikė reguliarią techninę paramą ginklų identifikavimo ir sekimo srityje. CAR tebėra vienintelė JT sistemai nepriklausanti organizacija, užsiimanti išimtinai įprastinių ginklų, šaudmenų ir susijusių reikmenų identifikavimu ir sekimu veiksmų vietoje šiuolaikiniuose ginkluotuose konfliktuose.
      2013 m. lapkričio 25 d. Sprendimu 2013/698/BUSP CAR buvo pavesta suprojektuoti ir įgyvendinti iTrace. iTrace – tai visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas. Projekto bandomajame etape (iTrace I) dėmesys buvo sutelktas visų pirma nelegalių ginklų dokumentavimui Užsacharės Afrikoje, papildomai skiriant dėmesio Artimiesiems Rytams (Irakui ir Sirijai), ir duomenų įkėlimui į sistemą iTrace. Vykdant projektą iki šiol užfiksuota 200 000 vienetų, įskaitant ginklus, šaudmenis ir susijusius reikmenis, kurie platinami nuo konfliktų nukentėjusiuose regionuose.
      CAR turi imtis visų reikiamų priemonių, kad viešai paskelbtų tai, kad aptariamus veiksmus finansavo Sąjunga. Tokios priemonės bus vykdomos vadovaujantis Komisijos parengtu ir paskelbtu Europos Sąjungos išorės veiksmų ryšių ir matomumo vadovu.
      Tuo būdu CAR, tinkamai naudodama ženklinimo ir viešinimo priemones, užtikrins Sąjungos įnašo matomumą, akcentuodama Sąjungos vaidmenį, užtikrindama jos veiksmų skaidrumą ir informuodama apie priežastis, dėl kurių priimtas šis sprendimas, taip pat apie Sąjungos paramą sprendimui ir šios paramos rezultatus. Projekto metu parengta medžiaga bus aiškiai pažymėta Sąjungos vėliavos ženklu laikantis Sąjungos gairių dėl tikslaus vėliavos naudojimo ir vaizdavimo.
      8.   Ataskaitų teikimas

      CAR kas ketvirtį rengs aprašomąsias ataskaitas.

         (1)  2013 m. lapkričio 25 d. Tarybos sprendimas 2013/698/BUSP, kuriuo remiamas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (OL L 320, 2013 11 30, p. 34).


title: 2009 m. liepos 22 d. Politinio ir saugumo komiteto sprendimas ATALANTA/6/2009 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo

text:
24.7.2009

               LT

               Europos Sąjungos oficialusis leidinys

               L 192/68

      POLITINIO IR SAUGUMO KOMITETO SPRENDIMAS ATALANTA/6/2009
   2009 m. liepos 22 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo
   (2009/559/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta) (1), ypač į jų 6 straipsnio 1 dalį,
   kadangi:

               (1)

               Pagal Bendrųjų veiksmų 2008/851/BUSP 6 straipsnio 1 dalį Taryba įgaliojo Politinį ir saugumo komitetą (PSK) priimti sprendimus dėl ES pajėgų vado skyrimo.

               (2)

               2009 m. kovo 17 d. PSK priėmė Sprendimą Atalanta/1/2009 (2), kuriuo kapitoną (laivyno) Juan GARAT CARAMÉ paskyrė Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo, ES pajėgų vadu.

               (3)

               ES operacijos vadas rekomendavo komandorą Peter BINDT paskirti nauju Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo, ES pajėgų vadu.

               (4)

               ES karinis komitetas pritarė tai rekomendacijai.

               (5)

               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,

         NUSPRENDĖ:
   1 straipsnis
   Komandoras Peter BINDT skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo, ES pajėgų vadu.
   2 straipsnis
   Šis sprendimas įsigalioja 2009 m. rugpjūčio 13 d.

      Priimta Briuselyje, 2009 m. liepos 22 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 301, 2008 11 12, p. 33.

      (2)  OL L 76, 2009 3 24, p. 45.


title: 2011 m. birželio 7 d. Tarybos sprendimas 2011/332/BUSP, kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje

text:
8.6.2011

               LT

               Europos Sąjungos oficialusis leidinys

               L 149/10

         TARYBOS SPRENDIMAS 2011/332/BUSP
   2011 m. birželio 7 d.
   kuriuo iš dalies keičiamas Sprendimas 2011/137/BUSP dėl ribojamųjų priemonių atsižvelgiant į padėtį Libijoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. vasario 28 d. Taryba priėmė Sprendimą 2011/137/BUSP dėl ribojamųjų priemonių atsižvelgiant į padėtį Libijoje (1).

               (2)

               Sprendimą 2011/137/BUSP reikėtų iš dalies pakeisti siekiant atsižvelgti į specialią tvarką dėl ribojamųjų priemonių, taikomų uostų administracijoms.

               (3)

               Atsižvelgiant į padėties Libijoje sunkumą, į Sprendimo 2011/137/BUSP IV priede pateiktą asmenų ir subjektų, kuriems taikomos ribojamosios priemonės, sąrašą reikėtų įtraukti papildomų subjektų,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/137/BUSP 6 straipsnis papildomas šia dalimi:

      „2a   Draudimas 1 dalies b punkte nurodytiems asmenims ar subjektams leisti naudotis lėšomis, finansiniu turtu ar ekonominiais ištekliais, kiek jis yra taikomas uostų administracijoms, nekliudo iki 2011 m. liepos 15 d. vykdyti sutarčių, sudarytų iki šio sprendimo įsigaliojimo dienos, išskyrus sutartis dėl naftos, dujų ir perdirbtų produktų.“

   2 straipsnis
   Šio sprendimo priede išvardyti subjektai įtraukiami į Sprendimo 2011/137/BUSP IV priede pateiktą sąrašą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. birželio 7 d.

            Tarybos vardu

            Pirmininkas

         MARTONYI J.

      (1)  OL L 58, 2011 3 3, p. 53.

      PRIEDAS

         2 straipsnyje nurodyti subjektai

                  Pavadinimas

                  Identifikavimo informacija

                  Įtraukimo į sąrašą priežastys

                  Įtraukimo į sąrašą data

                  1.

                  Tripolio uosto administracija

                  Uosto administracija: Socialist Ports Company (Socialistinių uostų bendrovė) (Tripolio uoste vykdomos veiklos atžvilgiu)
                  Tel.: +218 21 43946

                  Kontroliuojama M. Qadhafi režimo

                  7.06.2011

                  2.

                  Al Khoms uosto administracija

                  Uosto administracija: Socialist Ports Company (Socialistinių uostų bendrovė) (Al Khoms uoste vykdomos veiklos atžvilgiu)
                  Tel.: +218 21 43946

                  Kontroliuojama M. Qadhafi režimo

                  7.06.2011

                  3.

                  Brega uosto administracija

                  Kontroliuojama M. Qadhafi režimo

                  7.06.2011

                  4.

                  Ras Lanuf uosto administracija

                              Uosto administracija Veba Oil Operations BV

                              Adresas: PO Box 690

                              Tripolis, Libija

                              Tel.: +218 21 333 0081

                  Kontroliuojama M. Qadhafi režimo

                  7.06.2011

                  5.

                  Zawia uosto administracija

                  Kontroliuojama M. Qadhafi režimo

                  7.06.2011

                  6.

                  Zuwara uosto administracija

                              Uosto administracija: Zuara uosto administracija

                              PO Box 648

                              Port Affairs and Marine Transport

                              Tripolis

                              Libija

                              Tel.: +218 25 25305

                  Kontroliuojama M. Qadhafi režimo

                  7.06.2011


title: 2009 m. balandžio 23 d. Europos Parlamento sprendimas dėl 2007 finansinių metų Europos Sąjungos bendrojo biudžeto įvykdymo patvirtinimo, IV skirsnis - Teisingumo Teismas

text:
26.9.2009

               LT

               Europos Sąjungos oficialusis leidinys

               L 255/74

         2009 m. balandžio 23 d.
   EUROPOS PARLAMENTO SPRENDIMAS
   dėl 2007 finansinių metų Europos Sąjungos bendrojo biudžeto įvykdymo patvirtinimo, IV skirsnis – Teisingumo Teismas
   (2009/635/EB)
   EUROPOS PARLAMENTAS,

               —

               atsižvelgdamas į 2007 finansinių metų Europos Sąjungos bendrąjį biudžetą (1),

               —

               atsižvelgdamas į 2007 finansinių metų Europos Bendrijų galutines metines ataskaitas (I tomas) (C6–0418/2008) (2),

               —

               atsižvelgdamas į Teisingumo Teismo metinę 2007 m. atlikto vidaus audito ataskaitą biudžeto įvykdymą tvirtinančiai institucijai,

               —

               atsižvelgdamas į Audito Rūmų 2007 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į EB sutarties 272 straipsnio 10 dalį, 274, 275 ir 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6–0151/2009),

               1.

               suteikia patvirtinimą Teisingumo Teismo sekretoriui, kad Teisingumo Teismo 2007 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Klaus WELLE

      (1)  OL L 77, 2007 3 16.

      (2)  OL C 287, 2008 11 10, p. 1.

      (3)  OL C 286, 2008 11 10, p. 1.

      (4)  OL C 287, 2008 11 10, p. 111.

      (5)  OL L 248, 2002 9 16, p. 1.
   2009 m. balandžio 23 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl 2007 finansinių metų Europos Sąjungos bendrojo biudžeto įvykdymo patvirtinimo dalį, IV skirsnis – Teisingumo Teismas
   EUROPOS PARLAMENTAS,

               —

               atsižvelgdamas į 2007 finansinių metų Europos Sąjungos bendrąjį biudžetą (1),

               —

               atsižvelgdamas į 2007 finansinių metų Europos Bendrijų galutines metines ataskaitas (I tomas) (C6–0418/2008) (2),

               —

               atsižvelgdamas į Teisingumo Teismo metinę 2007 m. atlikto vidaus audito ataskaitą biudžeto įvykdymą tvirtinančiai institucijai,

               —

               atsižvelgdamas į 2007 finansinių metų Audito Rūmų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į EB sutarties 272 straipsnio 10 dalį, 274, 275 ir 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6–0151/2009),

               1.

               pažymi, kad Europos Teisingumo Teismo (ETT) turimi įsipareigojimų asignavimai 2007 m. sudarė iš viso 275 mln. eurų (2006 m. – 252 mln. eurų (6)), jų panaudota 96,84 %, t. y. daugiau, negu praėjusiais metais;

               2.

               su džiaugsmu pažymi, kad ETT 2007 m. liepos mėn. patvirtino elgesio kodeksą, taikomą esamiems ir buvusiems Teisingumo Teismo, Pirmosios instancijos teismo ir Tarnautojų teismo nariams (7), į kurį įtraukta pareiga Europos Teisingumo Teismo Pirmininkui pateikti finansinių interesų deklaraciją; tačiau, siekdamas skaidrumo ir net jei šiuo metu nėra teisinio reikalavimo, dar kartą pabrėžia savo prašymą skelbti konkrečias deklaracijas, pvz., ETT tinklavietėje; taip pat siūlo paskirti nepriklausomą priežiūros pareigūną, kurio uždavinys būtų kasmet ir viešai pranešti apie gautas deklaracijas siekiant užtikrinti patikimą priežiūrą ir kontrolę;

               3.

               pažymi, kad pareigūnų ir darbuotojų (laikinųjų ir dirbančių pagal sutartis) skaičius 2007 m. padidėjo 7,9 %, iš viso iki 1 928, iš esmės dėl Bulgarijos ir Rumunijos įstojimo;

               4.

               džiaugiasi, kad pagerėjo kvalifikuotų darbuotojų įdarbinimas, kuris vykdomas pagal Pareigūnų tarnybos nuostatus atsižvelgiant į EPSO organizuotų konkursų rezultatus, ir kad geriau sprendžiami tam tikri sunkumai, susiję su tam tikrais postais (visų pirma vertėjai žodžiu ir IT specialistai);

               5.

               pažymi, kad Europos Audito Rūmai (EAR) savo metinės ataskaitos 11.19 punkte pateikė šias pastabas: „Teisingumo Teismo administracinio komiteto sprendime, susijusiame su sutartininkų įdarbinimu ir darbu, nėra nustatyta sutartininkų pagalbinėms užduotims atrankos procedūra {…}. Tai reiškia, kad Teisingumo Teismas nėra patvirtinęs formalios atrankos procedūros, skirtos trumpalaikėmis sutartimis įdarbinti darbuotojus, kurie galėtų pakeisti tam tikrus asmenis, negalinčius atlikti savo pareigų.“

               6.

               pritaria EAR nuomonei, kad dėl to, jog nėra patvirtinta pagalbinėms užduotims atlikti pagal sutartis samdomų darbuotojų specialių atrankos procedūrų (įskaitant, pvz., atrankos komitetų panaudojimą), pagal Teisingumo Teismo taikomas nuostatas neužtikrinama, kad šiais atvejais bus visiškai laikomasi Europos Bendrijų kitų tarnautojų įdarbinimo sąlygų ir kad bus išvengta bet kokios neobjektyvios atrankos rizikos; taigi reikalauja parengti ir taikyti tinkamas taip pat ir šios pagal sutartį samdomų darbuotojų kategorijos atrankos procedūras;

               7.

               džiaugiasi tuo, kad 2007 m. spalio 1 d. įsteigti du atskiri administraciniai skyriai (vidaus audito skyrius ir tikrinimo skyrius), kuriems vadovauja du atskiri vadovai, ir taip ištaisyta padėtis, kurią Europos Audito Rūmai (EAR) ir Parlamentas kritikavo dėl to, kad vidaus audito tarnybos vadovas buvo atsakingas už įgaliojimus suteikiančių pareigūnų operacijų ex ante tikrinimą;

               8.

               su pasitenkinimu pažymi, kad ETT administracinis komitetas 2007 m. gruodžio 12 d. iš dalies pakeitė vidaus auditoriaus užduočių chartiją taip, kad metinė vidaus audito skyriaus darbo programa būtų patvirtinama atsižvelgiant į tikros rizikos, su kuria susiduria organizacija, įvertinimą;

               9.

               pažymi, kad turint mintyje tai, jog 2007 m. pradėta diegti nauja integruota valdymo ir finansinės kontrolės sistema (SAP), kuria 2008 m. sausio 1 d. pakeista apskaitos ir finansų valdymo sistema Sucre-Abac, pradėta taikyti ir nauja pagrindinių aktyvų valdymo procedūra; džiaugiasi tuo, kad prie naujosios SAP sistemos kūrimo prisidėjo kelios institucijos, t. y. Taryba, EAR ir ETT, taigi sutaupyta nemažai biudžeto lėšų ir padidėjo trijų dalyvavusių institucijų veiklos efektyvumas;

               10.

               be to, džiaugiasi, kad vykdant mokymus institucijos vaisingai bendradarbiauja su EAR;

               11.

               džiaugiasi tuo, kad sumažinta po derybų sudarytų sutarčių skaičiaus dalis nuo visų sutarčių – 2006 m. tokių sutarčių sudaryta 34 %, o 2007 m. – 32 % (pakeitus Finansinio reglamento įgyvendinimo taisykles (8) jų vertė per 60 000 eurų); skatina ETT siekti dar sumažinti šią proporciją;

               12.

               pažymi, kad 2006 m. buvo antrieji naujai įsteigto Tarnautojų teismo, kuris pradėjo veiklą 2005 m. gruodžio mėn., teisminės veiklos metai ir kad jo Darbo tvarkos taisyklės pradėjo galioti 2007 m. lapkričio 1 d.;

               13.

               džiaugiasi tuo, kad ketvirti metai iš eilės trumpėja ETT nagrinėjamų teismo procesų trukmė ir kad nuo 2006 m. beveik 10 % padaugėjo užbaigtų bylų; vis dėlto susirūpinęs pažymi, kad padidėjo visų trijų teismų pradėtų nagrinėti, bet dar neišnagrinėtų bylų skaičius, ypač Pirmosios instancijos teismo (padidėjo 12 %, t. y. nuo 1 029 bylų 2006 m. iki 1 154 bylų 2007 m.);

               14.

               supranta, kad Pirmosios instancijos teismo pradėtų nagrinėti, bet dar neišnagrinėtų bylų skaičiaus padidėjimą galima paaiškinti tuo, kad padaugėjo naujų bylų ir kad jam pateikiami nagrinėti vis sudėtingesni ir įvairesni atvejai; visiškai pritaria Teismo pastangoms peržiūrėti savo vidinę organizaciją ir darbo procedūras, siekiant efektyviau dirbti ir sumažinti neišnagrinėtų bylų skaičių;

               15.

               džiaugiasi tuo, kad Oficialiajame leidinyje paskelbta ETT 2007 m. biudžeto ir finansų valdymo ataskaita (9), kuri pridedama prie ETT 2007 m. ataskaitos ir kurioje, be kita ko, pateikiama asignavimų įgyvendinimo rodiklis ir asignavimų perkėlimų, atliktų 2007 finansiniais metais, suvestinė;

               16.

               giria ETT už nusistovėjusią praktiką į savo veikos ataskaitą įtraukti skyrių, kuriame nurodomi veiksmai, kurių imtasi atitinkamais metais, atsižvelgiant į Parlamento ankstesnius sprendimus dėl biudžeto įvykdymo patvirtinimo ir į EAR ataskaitas;

               17.

               pažymi, kad, nepaisant Finansinio reglamento pakeitimų, viešųjų pirkimų taisyklės vis dar pernelyg sudėtingos taikyti mažesnėms institucijoms, pvz., ETT, ypač taisyklės, susijusios su kvietimu teikti paraiškas sudaryti sutartis, kurių vertė gana nedidelė; ragina Komisiją, atliekant parengiamąjį darbą prieš rengiant būsimus pasiūlymus dėl Finansinio reglamento pakeitimų, kuo dažniau konsultuotis su ETT sekretoriumi ir jo administracija siekiant užtikrinti, kad galutiniame projekte būtų tinkamai atsižvelgta į jiems rūpimus klausimus.

      (1)  OL L 77, 2007 3 16.

      (2)  OL C 287, 2008 11 10, p. 1.

      (3)  OL C 286, 2008 11 10, p. 1.

      (4)  OL C 287, 2008 11 10, p. 111.

      (5)  OL L 248, 2002 9 16, p. 1.

      (6)  2005: 232,6 mln. eurų.

      (7)  OL C 223, 2007 9 22, p. 1.

      (8)  Komisijos 2002 m. gruodžio 23 d. reglamentas (EB, Euratomas) Nr. 2342/2002, kuriuo nustatomos išsamios Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento įgyvendinimo taisyklės (OL L 357, 2002 12 31, p. 1).

      (9)  OL C 15, 2009 1 21, p. 1.


title: 2013/285/ES: 2013 m. birželio 10 d. Tarybos sprendimas, kuriuo nustatoma Europos Sąjungos pozicija Pasaulio prekybos organizacijos TRIPS taryboje dėl mažiausiai išsivysčiosioms šalims narėms taikomo pereinamojo laikotarpio pratęsimo pagal TRIPS sutarties 66 straipsnio 1 dalį

text:
14.6.2013

               LT

               Europos Sąjungos oficialusis leidinys

               L 162/1

         TARYBOS SPRENDIMAS
   2013 m. birželio 10 d.
   kuriuo nustatoma Europos Sąjungos pozicija Pasaulio prekybos organizacijos TRIPS taryboje dėl mažiausiai išsivysčiosioms šalims narėms taikomo pereinamojo laikotarpio pratęsimo pagal TRIPS sutarties 66 straipsnio 1 dalį
   (2013/285/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalį ir 218 straipsnio 9 dalį,
   atsižvelgdama į Europos Komisijos pasiūlymą,
   kadangi:

               (1)

               2012 m. lapkričio 5 d. Haitis, mažiausiai išsivysčiusių šalių narių grupės vardu, oficialiai paprašė pratęsti Pasaulio prekybos organizacijos (toliau – PPO) Sutarties dėl intelektinės nuosavybės teisių aspektų, susijusių su prekyba (toliau – TRIPS sutartis), įgyvendinimo pereinamąjį laikotarpį pagal tos sutarties 66 straipsnio 1 dalį;

               (2)

               nustatytasis pereinamasis laikotarpis, dėl kurio susitarta 2005 m. lapkričio 29 d. TRIPS tarybos sprendimu, baigiasi 2013 m. liepos 1 d.;

               (3)

               TRIPS sutarties 66 straipsnio 1 dalyje nustatyta, kad TRIPS taryba „esant tinkamai motyvuotam mažiausiai išsivysčiusios valstybės narės prašymui, šį laikotarpį pratęsia“;

               (4)

               siekiant skatinti socialinę ir ekonominę plėtrą, būtina užtikrinti ir apsaugoti intelektinę nuosavybę, kaip ministrai pripažino prieš kasmetinę ministrų apžvalgą Jungtinių Tautų Ekonomikos ir socialinių reikalų taryboje 2013 m. kovo mėn. Dar es Salame vykusiame regioniniame parengiamajame susitikime, skirtame Afrikai, paraginę dėti dvigubai daugiau pastangų, siekiant sukurti teisinę ir politinę sistemą, pvz., intelektinės nuosavybės srityje;

               (5)

               TRIPS sutarties įgyvendinimo mažiausiai išsivysčiusiose šalyse narėse sparta ir apimtis skiriasi;

               (6)

               TRIPS sutarties įgyvendinimui labai svarbi techninė ir finansinė pagalba, jos veiksmingumas ir tinkamas koordinavimas;

               (7)

               kai kurios mažiausiai išsivysčiusios šalys narės jau ėmėsi reikšmingų intelektinės nuosavybės srities priemonių, tačiau bendrai jos vis dar turi specialių poreikių bei reikalavimų ir vis dar patiria ekonominių, finansinių ir administracinių sunkumų, todėl joms reikalingas lankstumas ir daugiau laiko TRIPS sutarties nuostatoms įgyvendinti;

               (8)

               todėl būtina pratęsti TRIPS sutarties įgyvendinimo pereinamąjį laikotarpį, taikomą mažiausiai išsivysčiusioms šalims narėms,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjunga turi laikytis Pasaulio prekybos organizacijos TRIPS taryboje dėl prašymo pratęsti mažiausiai išsivysčiosioms šalims narėms taikomą pereinamąjį laikotarpį pagal TRIPS sutarties 66 straipsnio 1 dalį, yra ta, kad mažiausiai išsivysčiusios šalys narės neprivalo taikyti TRIPS sutarties nuostatų, išskyrus 3, 4 ir 5 straipsnius, laikotarpiu, dėl kurio turi būti pasiektas bendras PPO narių sutarimas, arba iki dienos, kurią jos neteks mažiausiai išsivysčiusios šalies narės statuso, atsižvelgiant į tai, kuri iš šių sąlygų įvyks pirmiau.
   2.   Tuo pratęsimo laikotarpiu mažiausiai išsivysčiusios šalys narės nesumažina savo intelektinės nuosavybės apsaugos lygio tiek, kad jis nebeatitiktų standartų, nustatytų TRIPS sutartimi. Šis sprendimas nedaro poveikio 2002 m. birželio 27 d. TRIPS tarybos sprendimui dėl pereinamojo laikotarpio pratęsimo pagal TRIPS sutarties 66 straipsnio 1 dalį, susijusio su mažiausiai išsivysčiusių šalių narių įsipareigojimais dėl vaistinių preparatų.
   3.   Be to, tuo pratęsimo laikotarpiu tinkamai įvertinamas skirtingas TRIPS sutarties įgyvendinimo lygis ir nustatyti poreikiai mažiausiai išsivysčiusiose šalyse narėse bei atliekama jų analizė, ir tai, kaip būtų galima veiksmingiau koordinuoti, naudoti ir vertinti techninę pagalbą ir gebėjimų stiprinimo programas, visų pirma srityse, kuriose tai aktualiausia, siekiant vykdyti laipsniškos integracijos procesą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. birželio 10 d.

            Tarybos vardu

            Pirmininkas

         E. GILMORE


title: 2009/104/EB: 2008 m. lapkričio 21 d. Komisijos sprendimas dėl Europos bendrijos ir Čilės Respublikos susitarimo pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais V priedėlio pakeitimų sudarymo

text:
6.2.2009

               LT

               Europos Sąjungos oficialusis leidinys

               L 37/8

         KOMISIJOS SPRENDIMAS
   2008 m. lapkričio 21 d.
   dėl Europos bendrijos ir Čilės Respublikos susitarimo pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais V priedėlio pakeitimų sudarymo
   (2009/104/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. lapkričio 18 d. Tarybos sprendimą 2002/979/EB dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymo ir tam tikrų jo nuostatų laikinojo taikymo (1), ypač į jo 5 straipsnio 1 dalį,
   kadangi:

               (1)

               Kaip reikalaujama Susitarimo, steigiančio Europos bendrijos bei jos valstybių narių ir Čilės Respublikos asociaciją Susitarimo dėl prekybos vynais (toliau – Susitarimas dėl prekybos vynais) 18 straipsnyje, 2006 m. spalio 11 d. Čilės Respublika buvo informuota apie Bendrijoje patvirtintus naujus vynininkystės metodus.

               (2)

               Atsižvelgiant į 2008 m. sausio 10 d. Santjage vykusio ES ir Čilės Susitarimo dėl prekybos vynais Jungtinio komiteto trečiojo susitikimo išvadas, Susitarimo dėl prekybos vynais V priedėlį reikia iš dalies pakeisti, įtraukiant Bendrijoje patvirtintus naujus vynininkystės metodus.

               (3)

               Dėl to, remdamosi Susitarimo dėl prekybos vynais 29 straipsnio 2 dalimi, Bendrija ir Čilės Respublika susitarė dėl susitarimo pasikeičiant laiškais, kuriuo iš dalies keičiamas V priedėlis.

               (4)

               Todėl šį pasikeitimą laiškais reikėtų patvirtinti.

               (5)

               Šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,

         NUSPRENDĖ:
   1 straipsnis
   Europos bendrijos ir Čilės Respublikos susitarimas pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais V priedėlio pakeitimų yra patvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Už žemės ūkį ir kaimo plėtrą atsakingas Komisijos narys įgaliojamas pasirašyti šį pasikeitimą laiškais, kad jis taptų privalomas Bendrijai.

      Priimta Briuselyje, 2008 m. lapkričio 21 d.

            Komisijos vardu

         Mariann FISCHER BOEL

            Komisijos narė

      (1)  OL L 352, 2002 12 30, p. 1.
    ---documentbreak---

               6.2.2009

               LT

               Europos Sąjungos oficialusis leidinys

               L 37/9

         SUSITARIMAS PASIKEIČIANT LAIŠKAIS
   Europos bendrijos ir Čilės Respublikos susitarimas pasikeičiant laiškais dėl prie Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais V priedėlio pakeitimo
   Briuselis, 2009 m. sausio 4 d.
   Gerbiamasis pone,
   turiu garbę priminti, kad prie 2002 m. lapkričio 18 d. pasirašyto Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais 29 straipsnio 2 dalyje numatyta, kad susitarusios šalys tarpusavio sutikimu gali pakeisti šio Susitarimo priedėlius.
   Kadangi 2006 m. spalio 11 d. Jūsų valdžios institucijoms buvo pranešta apie Bendrijoje įteisintus naujus vynininkystės metodus arba jų pakeitimus ir remiantis 2008 m. sausio 10 d. Santjage vykusio Susitarimo dėl prekybos vynais Jungtinio komiteto trečiojo susitikimo išvadomis, Susitarimo dėl prekybos vynais V priedėlio 2 punktą (Vynininkystės praktikos metodai ir procesai bei produkto specifikacijos) reikia keisti.
   Todėl turiu garbę pasiūlyti Susitarimo dėl prekybos vynais V priedėlio 2 punktą keisti toliau pateiktu tekstu, kuris įsigalios nuo tos dienos, kai Jūs patvirtinsite, kad sutinkate su šio laiško turiniu.
   Būčiau dėkinga, jei patvirtintumėte, kad Jūsų Vyriausybė sutinka su šio laiško turiniu.
   Reiškiu Jums savo didžią pagarbą.

         Europos bendrijos vardu

      Mariann FISCHER BOEL

   Briuselis, 2009 m. sausio 8 d.
   Gerbiamoji Ponia,
   turiu garbę pranešti, kad gavau Jūsų sausio 4 d. laišką, kuriame rašoma:

      „turiu garbę priminti, kad prie 2002 m. lapkričio 18 d. pasirašyto Europos bendrijos bei jos valstybių narių ir Čilės Respublikos asociacijos susitarimo pridėto Susitarimo dėl prekybos vynais 29 straipsnio 2 dalyje numatyta, kad susitarusios šalys tarpusavio sutikimu gali pakeisti šio Susitarimo priedėlius.
      Kadangi 2006 m. spalio 11 d. Jūsų valdžios institucijoms buvo pranešta apie Bendrijoje įteisintus naujus vynininkystės metodus arba jų pakeitimus ir remiantis 2008 m. sausio 10 d. Santjage vykusio Susitarimo dėl prekybos vynais Jungtinio komiteto trečiojo susitikimo išvadomis, Susitarimo dėl prekybos vynais V priedėlio 2 punktą (Vynininkystės praktikos metodai ir procesai bei produkto specifikacijos) reikia keisti.
      Todėl turiu garbę pasiūlyti Susitarimo dėl prekybos vynais V priedėlio 2 punktą keisti toliau pateiktu tekstu, kuris įsigalios nuo tos dienos, kai Jūs patvirtinsite, kad sutinkate su šio laiško turiniu.
      Būčiau dėkinga, jei patvirtintumėte, kad Jūsų Vyriausybė sutinka su šio laiško turiniu.“

   Turiu garbę Jus informuoti, kad Čilės Respublika pritaria Jūsų laiško turiniui.
   Reiškiu Jums savo didžią pagarbą.

         Čilės Respublikos vardu

      Juan SALAZAR SPARKS

   PRIEDAS
   Prekybos vynais susitarimo V priedėlio 2 punktas yra pakeičiamas taip:

                  „2.

                  Vynininkystės praktikos metodų ir procesų, kuriuos leidžiama taikyti Bendrijos kilmės vynams su toliau išvardytais apribojimais arba, jei jų nėra, Bendrijos taisyklėse nustatytomis sąlygomis, sąrašas:

                              1)

                              aeracija arba oro burbuliukų sudarymas panaudojant argoną, azotą arba deguonį;

                              2)

                              šiluminis apdorojimas;

                              3)

                              šviežių nuosėdų, kurios yra tinkamos kokybės, neatskiestos ir kuriose yra nuo sausų vynų fermentavimosi likusių mielių, panaudojimas sausuose vynuose;

                              4)

                              centrifugavimas ir filtravimas su inertiniu filtravimo reagentu ar be jo, bet tik tuo atveju, jei taip apdorotame produkte nelieka jokių nepageidaujamų likučių;

                              5)

                              mielių panaudojimas vyno gamyboje;

                              6)

                              preparato iš mielių ląstelių sienelių panaudojimas;

                              7)

                              polivinilpolipirolidono panaudojimas;

                              8)

                              pienarūgščių bakterijų vyno suspensijoje panaudojimas;

                              9)

                              vienos ar kelių toliau išvardytų medžiagų įdėjimas, kad geriau augtų mielės:

                                          i)

                                          įdedama:

                                                      —

                                                      diamonio fosfato arba amonio sulfato,

                                                      —

                                                      amonio sulfito arba rūgščiojo amonio sulfito,

                                          ii)

                                          tiamino hidrochlorido;

                              10)

                              anglies dioksido, argono arba azoto panaudojimas atskirai arba kartu inertinei atmosferai sukurti ir apsaugoti produktą nuo oro;

                              11)

                              anglies dioksido įdėjimas;

                              12)

                              sieros dioksido, kalio rūgščiojo sulfito ar kalio rūgščiojo metasulfito, kitaip vadinamo kalio disulfitu arba kalio pirosulfitu, panaudojimas;

                              13)

                              sorbo rūgšties arba kalio sorbato įdėjimas;

                              14)

                              L-askorbo rūgšties įdėjimas;

                              15)

                              citrinų rūgšties įdėjimas vynui stabilizuoti, jeigu galutinis kiekis apdorotame vyne neviršija 1 gramo litrui;

                              16)

                              vyno rūgšties panaudojimas rūgštingumui padidinti, jeigu pirminis rūgštingumas nepadidėja daugiau kaip 2,5 gramo litrui, išreiškiant vyno rūgšties kiekiu;

                              17)

                              vienos ar kelių toliau išvardytų medžiagų panaudojimas rūgštingumui sumažinti:

                                          —

                                          neutralusis kalio tartratas,

                                          —

                                          kalio rūgštusis karbonatas,

                                          —

                                          kalcio karbonatas, kuriame yra nedideli kiekiai L (+) vyno ir L (–) obuolių rūgšties dvigubos kalcio druskos,

                                          —

                                          smulkių miltelių pavidalo homogeninis preparatas, susidedantis iš vienodų vyno rūgšties ir kalcio karbonato dalių,

                                          —

                                          kalcio tartratas arba vyno rūgštis;

                              18)

                              nuskaidrinimas, panaudojant vieną ar kelias toliau išvardytas vynininkystei skirtas medžiagas:

                                          —

                                          valgomąją želatiną,

                                          —

                                          augalinius baltymus,

                                          —

                                          bentonitą,

                                          —

                                          žuvų klijus,

                                          —

                                          kazeiną ir kalio kazeinatą,

                                          —

                                          kiaušinių albuminą, pieno albuminą,

                                          —

                                          kaoliną,

                                          —

                                          pektinolitinius fermentus,

                                          —

                                          želė pavidalo silicio dioksidą arba silicio dioksido koloidinį tirpalą,

                                          —

                                          taniną,

                                          —

                                          betagliukanozės fermentinį preparatą;

                              19)

                              tanino įdėjimas;

                              20)

                              misos ir jauno rauginamo vyno apdorojimas vynininkystėje naudojamomis medžio anglimis, neviršijant tam tikrų ribų;

                              21)

                              apdorojimas:

                                          —

                                          baltųjų ir rausvųjų vynų apdorojimas kalio ferocianidu,

                                          —

                                          raudonųjų vynų apdorojimas kalio ferocianidu arba kalcio fitatu, jeigu taip apdorotuose vynuose yra geležies liekanų;

                              22)

                              metavyno rūgšties įdėjimas;

                              23)

                              akacijos sakų panaudojimas pasibaigus fermentacijai;

                              24)

                              DL-vyno rūgšties, kitaip vadinamos vyno rūgščių racematu, arba kalio neutraliosios druskos panaudojimas kalcio pertekliui nusodinti;

                              25)

                              panaudojimas putojančių vynų, gautų fermentuojant buteliuose ir nupylus nuosėdas, gamyboje:

                                          —

                                          kalcio alginato arba

                                          —

                                          kalio alginato;

                              26)

                              vario sulfato panaudojimas;

                              27)

                              kalio rūgščiojo tartrato arba kalcio tartrato įdėjimas tartratui nusodinti;

                              28)

                              karamelės įdėjimas likerinių vynų spalvai sustiprinti;

                              29)

                              kalcio sulfato įdėjimas gaminant tam tikrus rūšinius likerinius vynus pkr;

                              30)

                              Aleppo pušies sakų panaudojimas Bendrijos taisyklėse nustatytomis sąlygomis, tik „retsina“ vynams Graikijoje gaminti;

                              31)

                              lizocimo įdėjimas;

                              32)

                              elektrodializės taikymas vyno rūgščiai stabilizuoti vyne;

                              33)

                              ureazės naudojimas šlapalo kiekiui sumažinti vyne;

                              34)

                              vynuogių misos arba rektifikuotos koncentruotos vynuogių misos įdėjimas vynui pasaldinti Bendrijos taisyklėse nustatytomis sąlygomis;

                              35)

                              dalinis koncentravimas fiziniu procesu, įskaitant atvirkštinį osmosą, vynuogių misos arba vyno natūraliai alkoholio koncentracijai padidinti;

                              36)

                              sacharozės, koncentruotos vynuogių misos arba rektifikuotos koncentruotos vynuogių misos įdėjimas vynuogių, vynuogių misos arba vyno natūraliai alkoholio koncentracijai padidinti Bendrijos taisyklėse numatytomis sąlygomis;

                              37)

                              vyno ar džiovintų vynuogių distiliato arba neutralaus vyno kilmės alkoholio įdėjimas gaminant likerinius vynus;

                              38)

                              L-askorbo rūgšties įdėjimas neviršijant tam tikrų ribų;

                              39)

                              dimetildikarbonato (DMDC) įdėjimas į vyną mikrobiologinei stabilizacijai, taikant tam tikrus apribojimus (sąlygos dar turi būti nustatytos);

                              40)

                              mielių manoproteinų įdėjimas, siekiant užtikrinti vyno rūgšties ir proteinų stabilizavimą vynuose.

                              41)

                              ąžuolo medienos gabaliukų naudojimas gaminant vynus.“


title: 2007/360/EB: 2007 m. gegužės 29 d. Tarybos sprendimas dėl Europos bendrijos ir Brazilijos Federacinės Respublikos bei Europos bendrijos ir Tailando Karalystės susitarimų suderintųjų protokolų forma dėl paukštienai taikomų nuolaidų pakeitimo pagal 1994 m. Bendrojo susitarimo dėl tarifų ir prekybos (1994 m. GATT) XXVIII straipsnį, sudarymo

text:
30.5.2007

               LT

               Europos Sąjungos oficialusis leidinys

               L 138/10

      TARYBOS SPRENDIMAS

   2007 m. gegužės 29 d.
   dėl Europos bendrijos ir Brazilijos Federacinės Respublikos bei Europos bendrijos ir Tailando Karalystės susitarimų suderintųjų protokolų forma dėl paukštienai taikomų nuolaidų pakeitimo pagal 1994 m. Bendrojo susitarimo dėl tarifų ir prekybos (1994 m. GATT) XXVIII straipsnį, sudarymo
   (2007/360/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               2006 m. gegužės 5 d. Taryba įgaliojo Komisiją pradėti derybas pagal 1994 m. Bendrojo susitarimo dėl tarifų ir prekybos (1994 GATT) XXVIII straipsnį, siekiant pakeisti privalomuosius trijų paukštienos produktų, nurodytų EB CXL sąraše, pridedamame prie 1994 m. GATT, muitus. Komisija Pasaulio prekybos organizacijai pranešė apie ketinimą pakeisti nuolaidas, taikomas sūdytai paukštienai (0210 99 39 subpozicija) ir tęsti derybas dėl paruoštos vištienos (1602 32 19 subpozicija) bei dėl kalakutienos gaminių Kombinuotosios nomenklatūros pozicija (KN) 1602 31.

               (2)

               Derybas vedė Komisija, konsultuodamasi su komitetu, įsteigtu pagal Sutarties 133 straipsnį, ir vadovaudamasi Tarybos pateiktais derybų nurodymais.

               (3)

               2006 m. gruodžio 6 d. ir 2006 m. lapkričio 23 d. Komisija sudarė Susitarimus suderintųjų protokolų forma su Brazilijos Federacine Respublika, kuri turi pagrindinį produktų, kurių KN kodai yra 0210 99 39 ir 1602 31, tiekimo interesą, ir esminį produktų, kurių KN kodas yra 1602 32 19, interesą, ir su Tailando Karalyste, kuri turi esminį produktų, kurių KN kodas yra 0210 99 39, interesą ir pagrindinį produktų, kurių KN kodas yra 1602 32 19, tiekimo interesą.

               (4)

               Todėl reikėtų patvirtinti šiuos susitarimus.

               (5)

               Šiam sprendimui įgyvendinti būtinos priemonės turėtų būti patvirtintos remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (1),

         NUSPRENDĖ:
   1 straipsnis
   Bendrijos vardu patvirtinami Europos bendrijos ir Brazilijos Federacinės Respublikos bei Europos bendrijos ir Tailando Karalystės susitarimai suderintųjų protokolų forma dėl paukštienai taikomų nuolaidų pakeitimo pagal 1994 m. Bendrojo susitarimo dėl tarifų ir prekybos (1994 m. GATT) XXVIII straipsnį.
   Susitarimų tekstai pateikiami šio sprendimo priede.
   2 straipsnis
   Šio sprendimo įgyvendinimui būtinos priemonės patvirtinamos pagal 3 straipsnio 2 dalyje nurodytą procedūrą.
   3 straipsnis
   1.   Komisijai padeda Paukštienos ir kiaušinių vadybos komitetas.
   2.   Kai daroma nuoroda į šią dalį, taikomi Sprendimo 1999/468/EB 4 ir 7 straipsniai.
   Sprendimo 1999/468/EB 4 straipsnio 3 dalyje nustatytas terminas yra vienas mėnuo.
   4 straipsnis
   Tarybos pirmininkas įgaliojamas paskirti asmenį (-is), kuris (-ie) įgaliojamas (-i) pasirašyti Bendriją įpareigojančius Susitarimus (2).

      Priimta Briuselyje, 2007 m. gegužės 29 d.

            Tarybos vardu

            Pirmininkas

         J. PLEWA

      (1)  OL L 184, 1999 7 17, p. 23. Sprendimas su pakeitimais, padarytais Sprendimu 2006/512/EB (OL L 200, 2006 7 22, p. 11).

      (2)  Tarybos generalinis sekretoriatas paskelbs susitarimų įsigaliojimo datą Europos Sąjungos oficialiajame leidinyje.

         EUROPOS BENDRIJOS

      ir Brazilijos Federacinės Respublikos suderintieji protokolai
      Derybos pagal 1994 m. GATT XXVIII straipsnį dėl EB CXL sąraše, pridedamame prie 1994 m. GATT, nurodytai paukštienai taikomų nuolaidų pakeitimo.
      Europos bendrijos (toliau – EB) ir Brazilijos Federacinės Respublikos (toliau – Brazilijos) derybose pagal 1994 m. GATT XXVIII straipsnį dėl EB CXL sąraše, pridedamame prie 1994 m. Bendrojo susitarimo dėl tarifų ir prekybos (1994 m. GATT), nurodytai paukštienai taikomų nuolaidų pakeitimo Europos Bendrijų Komisijos ir Brazilijos delegacijos sudarė toliau pateikiamą Susitarimą.
      Šį Susitarimą Europos Bendrijų Komisijos ir Brazilijos delegacijos pateikia savo atitinkamoms valdžios institucijoms patvirtinti.
      1.   Privalomosios muitų normos: privalomoji muito norma, taikoma 0210 90 20 (dabar 0210 99 39), 1602 31 ir 1602 32 19 kodų produktams atitinkamai yra 1 300 EUR/t, 1 024 EUR/t ir 1 024 EUR/t.
      2.   Tarifinės kvotos: EB leidžia naudoti šias tarifines kvotas:

                  a)

                  0210 90 20 (sūdyto) produkto kvota – 264 245 tonos, iš kurių 170 807 tonos skiriamos Brazilijai. Muito norma – 15,4 % ad valorem;

                  b)

                  1602 31 (kalakutiena) produkto kvota – 103 896 tonos, iš kurių 92 300 tonų skiriama Brazilijai. Muito norma – 8,5 % ad valorem;

                  c)

                  1602 32 19 (paruošto) produkto kvota – 250 953 tonos, iš kurių 79 477 tonos skiriamos Brazilijai. Muito norma – 8 % ad valorem.

            3.   Importas pagal 2 dalyje nurodytas tarifines kvotas vykdomas remiantis kilmės sertifikatais, kuriuos pagal nediskriminacinį principą išduoda Brazilijos kompetentingos valdžios institucijos.
      4.   Šiame Susitarime nurodytoms nuolaidoms taikomos vėlesnes PPO Dohos plėtros darbotvarkės nuostatos.
      5.   Pagrindinį tiekimo interesą ir esminį interesą turinčioms šalims kvotos kiekiai paskirstomi pagal GATT XIII straipsnio bendruosius principus. Nuolaidos, kurios gali būti taikomos pagal šiuos principus, negali būti mažiau palankios nei pagal šį Susitarimą taikomos nuolaidos.
      6.   Abi Šalys įsipareigoja įgyvendinti šį Susitarimą kaip įmanoma greičiau pagal vidaus tvarką.
      7.   Bet kuriai iš šio Susitarimo Šalių paprašius, rengiamos konsultacijos šio Susitarimo įgyvendinimo klausimais.

         Priimta du tūkstančiai septintų metų gegužės dvidešimt devintą dieną Briuselyje.

               Europos bendrijos vardu

               Brazilijos Federacinės Respublikos vardu

         EUROPOS BENDRIJOS

      ir Tailando karalystės suderintieji protokolai
      Derybos pagal 1994 m. GATT XXVIII straipsnį dėl EB CXL sąraše, pridedamame prie 1994 m. GATT, nurodytai paukštienai taikomų nuolaidų pakeitimo.
      Europos bendrijos (toliau – EB) ir Tailando Karalystės (toliau – Tailando) derybose pagal 1994 m. GATT XXVIII straipsnį dėl EB CXL sąraše, pridedamame prie 1994 m. Bendrojo susitarimo dėl tarifų ir prekybos (1994 m. GATT), nurodytai paukštienai taikomų nuolaidų pakeitimo Europos Bendrijų Komisijos ir Tailando delegacijos sudarė toliau pateikiamą Susitarimą.
      1.   Privalomosios muitų normos: privalomoji muito norma, taikoma 0210 90 20 (dabar 0210 99 39) ir 1602 32 19 kodų produktams atitinkamai yra 1 300 EUR/t ir 1 024 EUR/t.
      2.   Tarifinės kvotos: EB leidžia naudoti šias tarifines kvotas:

                  a)

                  0210 90 20 (sūdyto) produkto kvota – 264 245 tonos, iš kurių 92 610 tonų skiriama Tailandui. Muito norma – 15,4 % ad valorem;

                  b)

                  1602 32 19 (paruošto) produkto kvota – 250 953 tonos, iš kurių 160 033 tonos skiriamos Tailandui. Muito norma – 8 % ad valorem.

            3.   Importas pagal 2 dalyje nurodytas tarifines kvotas vykdomas remiantis kilmės sertifikatais, kuriuos pagal nediskriminacinį principą išduoda Tailando kompetentingos valdžios institucijos.
      4.   Šiame Susitarime nurodytoms nuolaidoms taikomos vėlesnes PPO Dohos plėtros darbotvarkės nuostatos.
      5.   Pagrindinį tiekimo interesą ir esminį interesą turinčioms šalims kvotos kiekiai paskirstomi pagal GATT XIII straipsnio bendruosius principus. Nuolaidos, kurios gali būti taikomos pagal šiuos principus, negali būti mažiau palankios nei pagal šį Susitarimą taikomos nuolaidos.
      6.   Abi Šalys įsipareigoja įgyvendinti šį Susitarimą kaip įmanoma greičiau pagal vidaus tvarką.
      7.   Bet kuriai iš šio Susitarimo Šalių paprašius, rengiamos konsultacijos šio Susitarimo įgyvendinimo klausimais.

         Priimta du tūkstančiai septintų metų gegužės dvidešimt devintą dieną Briuselyje.

               Europos bendrijo vardu

               Tailando Karalystės vardu